Document ID: 32001R1010

32001R1010
L 140/31
SLUŽBENI LIST EUROPSKE UNIJE
23.05.2001.
UREDBA KOMISIJE (EZ) br. 1010/2001
od 23. svibnja 2001.
o minimalnim zahtjevima kakvoće za miješano voće u sklopu plana potpore proizvodnji
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 2201/96 od 28. listopada 1996. o zajedničkoj organizaciji tržišta prerađenih proizvoda od voća i povrća (1), kako je zadnje izmijenjena Uredbom (EZ) br. 2699/2000 (2), a posebno njezin članak 6. stavak 1.,
budući da:
(1)
Članak 2. Uredbe (EZ) br. 2201/96 utvrđuje sustav pomoći za organizacije proizvođača koje dostavljaju breskve ili kruške za preradu u proizvode navedene u Prilogu I. toj Uredbi.
(2)
Mješavine voća u sirupu i prirodnom voćnom soku dodane su gore navedenom Prilogu Uredbom (EZ) br. 2699/2000. Minimalni zahtjevi kakvoće za te metode proizvodnje moraju biti određeni na temelju tradicionalnih i poštenih metoda proizvodnje te s ciljem izbjegavanja proizvodnje proizvoda za kojima ne postoji potražnja na tržištu, čime bi se narušilo tržište.
(3)
Zahtjevi kakvoće određeni u ovoj Uredbi predstavljaju provedbene mjere kao dodatak uredbama Komisije (EEZ) br. 2319/89 (3) i (EEZ) br. 2320/89 (4) kako je izmijenjena Uredbom (EZ) br. 996/2001 (5), o utvrđivanju minimalnih zahtjeva kakvoće za kruške sorata williams i rocha te breskve u sirupu i u prirodnom voćnom soku koje ispunjavaju uvjete za plan potpore proizvodnji te Uredbi Komisije (EZ) br. 449/2001 od 2. ožujka 2001. o utvrđivanju detaljnih pravila za primjenu Uredbe Vijeća (EZ) br. 2201/96 u pogledu programa potpore za proizvode prerađene od voća i povrća (6).
(4)
Mjere utvrđene ovom Uredbom u skladu su s mišljenjem Upravljačkog odbora za proizvode prerađene od voća i povrća,
DONIJELA JE OVU UREDBU:
Članak 1.
Ovom se Uredbom utvrđuju minimalni zahtjevi kakvoće kojima moraju udovoljavati mješavine voća u sirupu i/ili prirodnom voćnom soku, (dalje u tekstu: „miješano voće”), kako je navedeno u članku 1. stavku 2. točki (c) Uredbe (EZ) br. 449/2001.
Članak 2.
Miješano voće mora udovoljavati sljedećim minimalnim zahtjevima:
(a)
Najmanji udio breskve i kruške mora biti 60 % neto mase ocijeđene mješavine.
(b)
Breskve i kruške prezentirane su kao cijelo voće, polovine, četvrtine, kriške ili kockice kako je određeno u članku 3. stavku 2. uredaba (EEZ) br. 2319/89 i (EEZ) br. 2320/89.
(c)
Minimalni zahtjevi kakvoće kako je određeno u članku 2., članku 3. stavcima 4., 5. i 6. te člankom 4. uredaba (EEZ) br. 2319/89 za kruške sorata williams i rocha u sirupu i/ili prirodnom voćnom soku i (EEZ) br. 2320/89 za breskve u sirupu i/ili prirodnom voćnom soku primjenjuju se na sastojke breskve i kruške miješanog voća.
Članak 3.
1. Miješano voće zauzima najmanje 90 % kapaciteta spremnika mjerenog vodom.
2. Ocijeđena neto masa mješavine u prosjeku mora biti barem jednaka sljedećim postocima kapaciteta spremnika mjerenog vodom, izraženog u gramima:
Oblik
Posude s nazivnim kapacitetom vode od
425 ml ili više
manje od 425 ml
cijelo
50 %
46 %
polovine
54 %
46 %
četvrtine
56 %
46 %
kriške
56 %
46 %
kockice
56 %
50 %
3. U slučaju kad je miješano voće pakirano u staklene posude, kapacitet vode mora se smanjiti za 20 mililitara prije izračunavanja postotaka iz stavaka 1. i 2.
Članak 4.
1. Prerađivač mora svakodnevno i redovito tijekom prerade provjeravati udovoljava li miješano voće zahtjevima zahtijevanima na temelju ove Uredbe te voditi evidenciju rezultata provjere.
2. Svi spremnici moraju imati oznaku s naznakom prerađivača i datuma proizvodnje. Oznaka, koja može biti u kodiranom obliku, mora biti odobrena od strane nadležnog tijela države članice u kojoj se odvija proizvodnja. To tijelo može usvojiti dodatne odredbe koje se odnose na označivanje.
Članak 5.
Ova Uredba stupa na snagu trećeg dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 23. svibnja 2001.

Labels: 3
17
19